stanford-oval/wikipedia huggingface dataset:
יורית'מיקס
היסטוריה > 1975–1982: הקמת הצמד והאלבום הראשון

אנני לנוקס ודייב סטיוארט החלו לשתף פעולה עוד בשנת 1975, בהיותם שניים מתוך שלושת חברי להקת הפאנק רוק "The Catch" (בתרגום מילולי: "המציאה"). לאחר שהוציאו לאור סינגל אחד ב-1977, שלא זכה להצלחה, שינתה הלהקה את שמה ל-"The Tourists" ("התיירים"), והמשיכה לפעול תחת שם זה עד לפירוקה ב-1980. "The Tourists" הוציאה שלושה אלבומי אולפן וששה סינגלים, שניים מהם הגיעו ל-"10 הגדולים" במצעד הסינגלים הבריטי.
לאחר פירוקה של "The Tourists", לנוקס וסטיוארט החליטו להמשיך ולשתף פעולה ביצירת מוזיקת פופ ומוזיקה אלקטרונית, וב-1980 הם ייסדו את הצמד "יורית'מיקס". הצמד נקרא על שם טכניקת ריקוד בשם "ריתמיקה" (Eurhythmics) שהייתה זכורה ללנוקס מימי ילדותה בבית הספר. החלטה נוספת שקיבלו השניים הייתה שהם יהיו החברים וכותבי השירים הקבועים היחידים של ההרכב, כשמדי פעם ישתפו פעולה באופן נקודתי עם מוזיקאים אחרים. הצמד חתם על חוזה הקלטות עם חברת התקליטים RCA Records. במקביל, החליטו לנוקס וסטיוארט גם על סיום מערכת היחסים הרומנטית שהייתה ביניהם.
על אלבומם הראשון הם עבדו בקלן, ביחד עם המפיק הגרמני קוני פלאנק. האלבום, "In the Garden", ששילב אלמנטים של מוזיקה אלקטרונית ורוק פסיכדלי, יצא באוקטובר 1981. בין הנגנים שניגנו באלבום היה גם קלם ברק, המתופף של להקת "בלונדי". האלבום זכה לביקורות צוננות ונכשל מסחרית, וכך גם שני הסינגלים שיצאו מתוכו.
במהלך 1982, לנוקס וסטיוארט השתמשו בהלוואה שקיבלו מהבנק כדי להקים אולפן הקלטות קטן משלהם, שמוקם מעל מפעל למסגור תמונות בצפון לונדון. הקמת האולפן העניקה להם את החופש ליצור ולהקליט, מבלי שיצטרכו לשלם סכומי כסף גבוהים על שכירת שעות אולפן. המוזיקה שיצרו קיבלה גוון אלקטרוני יותר, אך שלושת הסינגלים שחברת התקליטים שלהם שחררה במהלך אותה שנה לא זכו להצלחה, ולא הביאו את פריצת הדרך המיוחלת. בנוסף לחוסר ההצלחה המקצועית סבלה לנוקס באותה תקופה מהתמוטטות עצבים וסטיוארט אושפז בשל מצב של חזה אוויר בריאותיו.
היסטוריה > 1983–1984: פריצת הדרך וההצלחה הבינלאומית

פריצת הדרך המסחרית של יורית'מיקס הגיעה עם אלבומם השני, "Sweet Dreams (Are Made of This)" (בתרגום מילולי: "חלומות מתוקים (עשויים מזה)"), שיצא בינואר 1983. הסינגל בעל אותו השם, שלווה בוידאו קליפ ססגוני שהציג את לנוקס בשיער קצוץ בצבע כתום, זכה להצלחה עולמית, הגיע למקום השני במצעד הסינגלים הבריטי ולמקום הראשון במצעדים של ארצות הברית וקנדה. גם האלבום עצמו זכה להצלחה עולמית גדולה, והגיע למעמד של אלבום פלטינה בבריטניה ואלבום זהב בארצות הברית. לנוקס הופיעה על השער של מגזין הרולינג סטון. הסינגל "Love Is a Stranger", ששוחרר בבריטניה ב-1982 ולא זכה להצלחה, שוחרר שנית ב-1983, הפעם ברחבי העולם כולו, והצליח בסיבוב השני שלו להגיע למקום השישי במצעד הבריטי. בווידאו קליפ שליווה את הסינגל החליפה לנוקס זהויות רבות, שחלקן חזרו להופיע בווידאו קליפים הבאים של הצמד.
אלבום האולפן השלישי של הצמד, "Touch" ("מגע"), יצא עוד בנובמבר של אותה שנה, והפך לאלבומם הראשון שהצליח לכבוש את פסגת מצעד האלבומים הבריטי. האלבום גם הניב שלושה סינגלים מצליחים: "?Who's That Girl", שהגיע למקום השלישי במצעד הבריטי ולווה בווידאו קליפ שבו הופיעה לנוקס בתור זמרת בלונדינית והתארחו בו אומנים ידועים כגון בננהרמה, הייזל או'קונור וקיקי די, "Right by Your Side" שהגיע למקום העשירי במצעד הבריטי, ו-"Here Comes the Rain Again", בלדת סינת'פופ אורקסטרלית, שהגיעה למקום השמיני במצעד הבריטי ולמקום הרביעי במצעד האמריקאי. "Touch" הגיע למעמד של אלבום פלטינה הן בבריטניה והן בארצות הברית, וגיבש את המעמד של יורית'מיקס כאחד מהצמדים המוזיקליים המצליחים ביותר בעולם.
ב-1984 חיבר הצמד את פסקול הסרט "1984", בבימויו של מייקל רדפורד ובכיכובם של ג'ון הרט וריצ'רד ברטון. רדפורד טען מאוחר יותר שהפסקול של יורית'מיקס נכפה עליו על ידי חברת ההפקה בניגוד לרצונו. הסינגל שיצא מתוך אלבום הפסקול, "(Sexcrime (Nineteen Eighty-Four" ("פשע מיני (אלף תשע מאות שמונים וארבע)"), הפך ללהיט גדול בבריטניה (מקום רביעי במצעד הסינגלים), באוסטרליה (מקום חמישי במצעד הסינגלים) וברחבי אירופה, וזכה להצלחה גדולה כלהיט ריקודים במועדונים בארצות הברית (מקום ראשון במצעד המועדונים האמריקאי). עם זאת, שמו מעורר המחלוקת של הסינגל, שנלקח מתוך השיחדש שמופיע בספרו של ג'ורג' אורוול "1984", גרם לכך שתחנות רדיו רבות בארצות הברית סירבו להשמיע אותו.
היסטוריה > 1985–1988: כיוון מוזיקלי חדש

האלבום הבא של הצמד, "Be Yourself Tonight" ("היה עצמך הלילה"), הוקלט בפריז בתוך שבוע אחד. השירים באלבום הושפעו מסגנון ה-R&B, נעשה בהם שימוש בתופים ובכלי נשיפה אמיתיים, וכן שימוש רחב יותר מבעבר בגיטרה מצדו של סטיוארט. כעשרה מוזיקאים התארחו באלבום, ביניהם חברים בלהקת "שוברי הלבבות" של טום פטי, סטיבי וונדר, וארית'ה פרנקלין ואלביס קוסטלו שביצעו דואטים עם לנוקס. האלבום יצא במאי 1985, והמשיך את ההצלחה העולמית של הצמד. מתוך האלבום יצאו ארבעה סינגלים שהפכו כולם ללהיטים: "?Would I Lie to You", שהגיע למקום הראשון באוסטרליה ולמקום החמישי בארצות הברית ובקנדה, "(There Must Be an Angel (Playing with My Heart", שבו התארח סטיבי וונדר בנגינה על מפוחית פה ושהיה הסינגל הראשון והיחיד של הצמד שהגיע למקום הראשון במצעד הסינגלים הבריטי, "(It's Alright (Baby's Coming Back", והדואט עם פרנקלין (שיועד במקור לטינה טרנר) "Sisters Are Doin' It for Themselves". האלבום עצמו הגיע למעמד של אלבום פלטינה כפול בבריטניה ולמעמד של אלבום פלטינה בארצות הברית.
יורית'מיקס הוציאו לאור את אלבום האולפן החמישי שלהם, "Revenge" ("נקמה"), ביולי 1986. אלבום זה נטה יותר לכיוון הסגנון המוזיקלי של פופ רוק. המכירות המשיכו להיות גבוהות מאוד בבריטניה, שם הגיע גם האלבום הזה למעמד של אלבום פלטינה כפול וזכה בשני פרסי המוזיקה הבריטית, אך היו הפעם נמוכות יותר בארצות הברית, שם הסתפק האלבום במעמד של אלבום זהב. גם מאלבום זה יצאו ארבעה סינגלים מצליחים, ביניהם "Missionary Man" שהגיע למקום ה-14 במצעד האמריקאי וזכה בפרס גראמי בקטגוריית שיר הרוק הטוב ביותר של צמד או להקה, ו-"Thorn in My Side" שהגיע למקום החמישי במצעד הבריטי. בעקבות האלבום יצא הצמד למסע הופעות עולמי רחב, במסגרתו הופיע ביוני 1987 בפארק הירקון בתל אביב.
בנובמבר 1987 יצא האלבום "Savage" ("פראי"), שהביא עמו שינוי רדיקלי בסגנון המוזיקלי של הצמד, שהתבסס באלבום זה בעיקר על סימפולים מתוכנתים ולופים של תופים. לנוקס ציינה מאוחר יותר, שבעוד שהאלבום הקודם, "Revenge", היה יותר על פי טעמו המוזיקלי של סטיוארט, הרי ש-"Savage" היה יותר על פי טעמה המוזיקלי שלה. מילות השירים חשפו צד אפל יותר בכתיבתה של לנוקס. האלבום כולו יצא במקביל גם כאלבום וידאו, שהכיל וידאו קליפ לכל אחד מהשירים. שניים מארבעת הסינגלים שיצאו מתוכו, "I Need a Man" ו-"You Have Placed a Chill in My Heart", הפכו ללהיטים. האלבום היה פחות מסחרי באופיו מהשניים הקודמים, ולא זכה להצלחה גדולה בארצות הברית. בבריטניה, לעומת זאת, הוא הגיע בכל זאת למקום השביעי במצעד האלבומים ולמעמד של אלבום פלטינה.
היסטוריה > 1989–1998: הפסקת הפעילות וקריירות הסולו

בספטמבר 1989 הוציאו לאור יורית'מיקס את האלבום "We Too Are One". מיד עם צאתו נכנס האלבום למקום הראשון במצעד הבריטי, וסך כל מכירותיו הביאו אותו למעמד של אלבום פלטינה כפול. בארצות הברית זכה האלבום להצלחה פחותה. מתוך האלבום יצא לאורו ארבעה סינגלים, כולם הגיעו ל-"30 הגדולים" במצעד הבריטי.
לאחר קרוב לעשור של עבודה מאומצת בהקלטות וסיבובי הופעות (יורית'מיקס הקליטו שמונה אלבומים בשמונה שנים), נוצר קרע בין לנוקס לסטיוארט, והלכה למעשה הצמד התפרק, אף על פי שמעולם לא נמסרה על כך הודעה רשמית.
סטיוארט החל לכתוב פסקולים לסרטים, וגם היה לו להיט משותף עם הסקסופוניסטית קנדי דולפר, סינגל אינסטרומנטלי בשם "Lily Was Here", שהגיע למקום השישי במצעד הבריטי. לאחר מכן הוא הקים להקה בשם "The Spiritual Cowboys", שהוציאה שני אלבומים. לנוקס עשתה הפסקה מפעילותה כזמרת, במהלכה הקימה משפחה וילדה ילד. בין השניים כמעט ולא היה קשר כלשהו בין השנים 1991 ל-1998. ב-1991 יצא אלבום האוסף שלהם, "Greatest Hits", שזכה להצלחה מסחרית אדירה ברחבי העולם, הגיע בבריטניה למקום הראשון ולמעמד של שישה אלבומי פלטינה, ובארצות הברית למעמד של שלושה אלבומי פלטינה. לכבוד הוצאת האלבום יצא לאורו כסינגלים גם רמיקסים חדשים ללהיטים "Sweet Dreams (Are Made of This)" ו-"Love Is a Stranger". ב-1993 יצא אלבום אוסף שהכיל קטעי הופעות חיות של הצמד מהשנים 1983–1989.
ב-1992 הוציאה לנוקס את אלבום הסולו הראשון שלה, "Diva", שנהנה הן מביקורות חיוביות והן מהצלחה מסחרית, הגיע למקום הראשון במצעד הבריטי והניב חמישה להיטים. אלבום הסולו השני של לנוקס, "Medusa", שיצא ב-1995 והכיל גרסאות כיסוי בלבד, הגיע אף הוא למקום הראשון במצעד הבריטי, וזכה למעמד של אלבום פלטינה כפול הן בבריטניה והן בארצות הברית. סטיוארט הוציא שני אלבומי סולו משלו, בשנים 1995 ו-1998, אך שניהם נכשלו מסחרית.
היסטוריה > 1999–2005: האיחוד

ב-1999 הצמד התאחד והוציא את האלבום "Peace", שהגיע למעמד של אלבום זהב הן בבריטניה והן בארצות הברית. הסינגל המצליח ביותר מתוך האלבום היה "I Saved the World Today", שהגיע למקום ה-11 במצעד הבריטי. סינגל נוסף, "Again‏ 17", הגיע למקום הראשון במצעד המועדונים האמריקאי. במקביל להוצאת האלבום יצא הצמד למסע הופעות עולמי, שהחל בספטמבר 1999 בקלן והסתיים בדצמבר 1999 בהופעה בלונדון, שאף צולמה ויצאה לאחר מכן בוידאו וב-DVD. הצמד תרם את כל הכנסותיו מסיבוב ההופעות לארגונים גרינפיס ואמנסטי אינטרנשיונל. במהלך שנת 2000 הופיעו יורית'מיקס במספר פסטיבלי מוזיקה ברחבי אירופה, ביניהם בפסטיבל "רוק אמ רינג" בגרמניה.
בשנים שלאחר מכן חזרו חברי הצמד לעבוד בנפרד. לנוקס הוציאה ב-2003 את אלבום הסולו השלישי שלה, "Bare", שהגיע לחמשת הגדולים במצעדים של בריטניה וארצות הברית, והקליטה את השיר "Into the West" עבור פסקול הסרט "שר הטבעות: שיבת המלך", עבורו זכתה בפרס אוסקר לשיר המקורי הטוב ביותר. בנובמבר 2003 יורית'מיקס ביצעו שלושה שירים במסגרת מופע הצדקה "46664" שהתקיים בקייפטאון, ושסטיוארט נמנה עם מארגניו. הם ביצעו גרסאות אנפלאגד לשירים "Here Comes the Rain Again", ‏"Seconds‏ 7" עם יוסו נ'דור ו"Sweet Dreams (Are Made of This)". סטיוארט שיתף פעולה עם מיק ג'אגר בפסקול הסרט "אלפי", שיצא ב-2004. הפסקול הכיל את השיר "Old Habits Die Hard", שזכה בפרס גלובוס הזהב עבור השיר המקורי ביותר.
בנובמבר 2005 הוציא הצמד את אלבום האוסף "Ultimate Collection", שהכיל את כל להיטיהם הגדולים וכן שני שירים חדשים. אחד משני השירים החדשים, "I've Got a Life", יצא כסינגל והגיע למקום ה-14 במצעד הבריטי ולמקום הראשון במצעד המועדונים האמריקאי. לנוקס וסטיוארט הופיעו במספר תוכניות טלוויזיה כדי לקדם את יציאת האלבום, שהגיע בבריטניה למעמד של אלבום פלטינה. על אף שכמו בפעם הקודמת ב-1990, גם הפעם לא נמסרה הודעה רשמית על פירוק הצמד, הם לא חזרו לעבוד יותר ביחד. ב-2009 הצהירה לנוקס, כי אף על פי שהיא וסטיוארט נותרו חברים, היא לא חוזה פרויקטים משותפים נוספים ליורית'מיקס בעתיד.
דיסקוגרפיה נבחרת

להלן דיסקוגרפיה (רשימה של אלבומים ואוספים) נבחרת מהקריירה של יורית'מיקס.
דיסקוגרפיה נבחרת > אלבומי אולפן

| שנה | שם האלבום | מיקום שיא במצעדים> בריטניה | מיקום שיא במצעדים> ארצות הברית | מיקום שיא במצעדים> אוסטרליה | הערות |
| --- | --- | --- | --- | --- | --- |
| 1981 | In the Garden | — | — | — |  |
| 1983 | ‏Sweet Dreams (Are Made of This)‏ | 3 | 15 | 5 | בריטניה – אלבום פלטינה   ארצות הברית – אלבום זהב |
| 1983 | Touch | 1 | 7 | 4 | בריטניה – אלבום פלטינה   ארצות הברית – אלבום פלטינה |
| 1985 | Be Yourself Tonight | 3 | 9 | 1 | בריטניה – אלבום פלטינה כפול   ארצות הברית – אלבום פלטינה |
| 1986 | Revenge | 3 | 12 | 2 | בריטניה – אלבום פלטינה כפולה   ארצות הברית – אלבום זהב |
| 1987 | Savage | 7 | 41 | 15 | בריטניה – אלבום פלטינה |
| 1989 | We Too Are One | 1 | 34 | 7 | בריטניה – אלבום פלטינה כפולה |
| 1999 | Peace | 4 | 25 | 8 | בריטניה – אלבום זהב   ארצות הברית – אלבום זהב |
"—" מסמל אלבום שלא דורג.
דיסקוגרפיה נבחרת > אלבומי אוסף והופעה חיה

| שנה | שם האלבום | מיקום שיא במצעדים> בריטניה | מיקום שיא במצעדים> ארצות הברית | מיקום שיא במצעדים> אוסטרליה | הערות |
| --- | --- | --- | --- | --- | --- |
| 1991 | Greatest Hits | 1 | 72 | 1 | בריטניה – אלבום פלטינה X‏ 6   ארצות הברית – אלבום פלטינה X‏ 3 |
| 1993 | Live 1983–1989 | 22 | — | — | בריטניה – אלבום זהב |
| 2005 | Ultimate Collection | 5 | 116 | 14 | בריטניה – אלבום פלטינה |
"—" מסמל אלבום שלא דורג.
דיסקוגרפיה נבחרת > סינגלים בולטים

| שנה | שם הסינגל | מיקום שיא במצעדים> בריטניה | מיקום שיא במצעדים> ארצות הברית | מיקום שיא במצעדים> קנדה | מיקום שיא במצעדים> אוסטרליה |
| --- | --- | --- | --- | --- | --- |
| 1983 | Sweet Dreams (Are Made of This) | 2 | 1 | 1 | 6 |
| 1983 | Love is a Stranger | 6 | 23 | 15 | 17 |
| 1983 | Who's That Girl | 3 | 21 | 15 | 20 |
| 1983 | Right By Your Side | 10 | 29 | 39 | 15 |
| 1984 | Here Comes the Rain Again | 8 | 4 | 7 | 16 |
| 1984 | Sexcrime (Nineteen Eighty-Four) | 4 | 81 | 18 | 5 |
| 1985 | Would I Lie to You? | 17 | 5 | 5 | 1 |
| 1985 | There Must Be an Angel (Playing With My Heart) | 1 | 22 | 12 | 3 |
| 1985 | Sisters Are Doin' It for Themselves | 9 | 18 | 33 | 15 |
| 1986 | It's Alright (Baby's Coming Back) | 12 | 78 | 37 | 32 |
| 1986 | When Tomorrow Comes | 30 | — | — | 7 |
| 1986 | Missionary Man | 31 | 14 | 13 | 9 |
| 1986 | Thorn in My Side | 5 | 68 | 41 | 12 |
| 1986 | The Miracle of Love | 23 | — | — | 14 |
| 1987 | Beethoven (I Love to Listen to) | 25 | — | — | 13 |
| 1987 | I Need a Man | 26 | 46 | 14 | 78 |
| 1988 | You Have Placed a Chill in My Heart | 16 | 64 | 55 | — |
| 1989 | Don't Ask Me Why | 25 | 40 | 13 | 35 |
| 1999 | I Saved the World Today | 11 | — | — | 85 |
"—" מסמל סינגל שלא דורג.
כריך

ערך זה עוסק במאכל. אם התכוונתם למשמעות אחרת, ראו .
.
| --- | --- |

 
 מאכלים
 סוג:  פינגר פוד, bánh, מאכל לחם 
 על שם:  ג'ון מונטגיו, הרוזן הרביעי מסנדוויץ' 
 מוצא:  אנגליה 
 מרכיבים עיקריים:  לחם 
 
סנדוויץ'
הכריך הפופולרי ביותר בעולם הוא ההמבורגר.
כריך (או סנדוויץ'; מאנגלית: Sandwich) הוא שמה של קטגוריה רחבה של מאכלים שהמשותף להם הוא שהם מורכבים משתי פרוסות לחם וביניהן שכבה אחת או יותר של מילוי, שעשוי להכיל בשר, ירקות, גבינה, רטבים ותבלינים. לעיתים גם מנות המורכבות מפיתה, לאפה, טורטייה או לחם שטוח אחר עשויות להקרא כריך.
כריכים הם מאכל שניתן להכין מראש ולארוז (בשקית סנדוויץ'), ואינם מצריכים כלי אוכל או סכו"ם כדי לאכלם, ולכן הם מאכל שנהוג לאכול בפיקניקים, הפסקות בבתי-ספר, במקום העבודה ובמקומות אחרים בהם אין זמן.
כריכים מוגשים גם במסעדות, ולפעמים נאכלים בבית כארוחה קטנה או כחלק מארוחה גדולה.
כשהם חלק מארוחה גדולה, כריכים בדרך כלל מוגשים עם תוספות כמו מרק, סלט, צ'יפס וכדומה.
מקורו של הכריך

הכריך נקרא סנדוויץ' בשפות רבות. שם זה הוצמד לו על שם הרוזן הרביעי מסנדוויץ', ג'ון מונטאגיו, אציל אנגלי מהמאה ה-18, אף על פי שהכריך לא הומצא על-ידו. לפי הסיפור המקובל, הרוזן היה חובב הימורים שרצה להמשיך להמר תוך כדי אכילה. יום אחד, היה שקוע מאוד במשחק קלפים. משרתיו קראו לו לארוחת הערב, אך הוא סירב לבוא וצעק להם: "שימו בשר בין שתי פרוסות לחם והביאו אותו אליי!". אמנם הכריך היה קיים עוד לפני כן, אך הוא יוחס למעמד הנמוך. ייתכן שהאגדה על הרוזן העלתה את קרנו של הסנדוויץ' והעלתה אותו על שולחן מלכים, אך עיקר תרומתה הוא ככל הנראה בטביעת השם סנדוויץ' למאכל הקיים. עירו של הרוזן, סנדוויץ', היא עיירה אנגלית בקנט. מקור שמה הוא מאנגלית עתיקה: "סנדוויק"- מקום חול.
צורה נוספת של הכריך מיוחסת לתנא הלל הזקן, שלפי המסופר במסכת פסחים, היה כורך בליל הסדר את בשר קורבן הפסח יחד עם מרור בתוך המצה.
למרות זאת, סביר להניח שהכריך היה נהוג במקומות שונים ובתקופות שונות ולא ניתן לייחס לו מקור בודד.
כריכים פופולריים

המונח כריך התרחב, וכולל כיום מאכלי-לחם שונים כמו לחמניות ופוקאצ'ה.
בישראל כריכים פופולריים הם כריכי גבינה צהובה, טונה, ביצה קשה או חביתה, המלווים בירקות כגון עגבנייה, מלפפון, חסה ומלפפון חמוץ.
על ידי אריזה נכונה של הכריך, ניתן לשמר את טריותו לאורך כל היום[דרוש מקור]. בישראל פועלות חנויות כריכים רבות בהן סנדוויץ' ברכה.
כריך קלוי מכונה בישראל טוסט, לרוב מכיל גבינה צהובה וקטשופ. גרסה שלו עם בייגל ותוספות שונות מכונה בייגל טוסט. גרסה דומה של מאכל זה, המכילה מילויים שונים, היא הזפיקנקה מהמטבח הפולני.
בארצות הברית כריך חמאת בוטנים וריבה (Peanut-butter and Jelly Sandwich) הוא מאכל ילדים אהוב. כריכים אמריקאים נוספים הם BLT המכיל בייקון, חסה ועגבנייה; קלאב סנדוויץ', עשוי משלוש פרוסות קלי שביניהן שתי שכבות של מילוי; סלופי ג'ו העשוי מלחמניית המבורגר עם בשר טחון. במטבח יהודי-אמריקאי נפוץ כריך קורנד ביף.
הכריך הסקנדינבי המסורתי, הידוע כ"כריך פתוח" כולל פרוסת לחם ועליה בשר, דגים, גבינה וכדומה. כיום מקובל גם לסגרו בפרוסת לחם נוספת.
הגרסה ה"פתוחה" מקובלת גם ברוסיה, שם היא ידועה בשם "בוּטרברוֹד" (бутерброд - מגרמנית: Butterbrot) (אם כי מילה זו כוללת את כל סוגי הכריכים, ה"סגורים" וה"פתוחים").
פאן באניה הוא כריך צרפתי, מאזור ניס, העשוי לחם לבן עגול שבתוכו סלט ניסואז.
בבריטניה, בייחוד בצפון אנגליה, מקובל כריך בשם "בוּטי" או "סארניס", שכשהשכבה שבאמצע היא חמאה ובייקון, שמונח זמן מועט לאחר שבושל. לפעמים מורחים בכריך גם מיונז. כריך בו השכבה היא צ'יפס נקרא "צ'יפס בוטי". עוד נפוצים בבריטניה כריכי המלפפונים המוגשים כחלק מארוחת תה של מנחה. בבריטניה נרכשים כ-1.8 מיליארד כריכים מדי שנה. באיטליה נאכלים כריכים משולשים (הדומה לכריכי שעת התה האנגלית) ונקראים טרמיציני.
בארגנטינה נהוגים כריכי סנדוויץ' דה מיגה - כריכים תלת-שכבתיים מלחם לבן ללא קרום, עם מבחר מילויים.
פריקסה או "סנדוויץ' תוניסאי" הוא לחמנייה מטוגנת הממולאת טונה, תפוחי אדמה מבושלים, ביצה קשה, אריסה ולימון כבוש.
בארצות דוברות צרפתית הכריך נקראו לפעמים "און בלג'", בסקוטלנד כריכים נקראים "פיסס" (חתיכות), בסלנג האוסטרלי הם נקראים "סאנגר" או "סאנגה", בדרום אפריקה הם נקראים לפעמים "סארמיס".
כריך דאגווד - כריך גבוה במיוחד.
לחמניית דגים - כריך מקובל בגרמניה
בהרחבה

במאה ה-21 החל מתקיים ויכוח ער על ההגדרה של כריך, ועל הכללתם של מאכלים כגון נקניקייה בלחמנייה, המבורגר או כריך פתוח בקטגוריה. בישראל ויכוח דומה עלה לפסים משפטיים עוד בשנת 1964, כאשר שופטי בית המשפט המחוזי בחיפה הכריעו כי פלאפל המוגש בפיתה אינו כריך, ולכן יש צורך בהרשאות מיוחדות למכירתו גם כאשר קיים רישיון כללי למכירת כריכים. מחלקת החקלאות של ארצות הברית מגדירה כריך בשרי כמאכל המורכב מ-"לפחות 35% בשר עשוי, ולא יותר מ-50% לחם.". אגודת הכריכים הבריטית מגדירה כריך כ-"כל סוג של לחם עם מילוי, אשר באופן כללי, מוגש קר". הגדרה זו מכלילה גם מאכלים כגון טורטיה וכריך בבייגלה, אך שוללת מאכלים המוגשים חמים, כגון המבורגר.
עוגיית סנדוויץ' מורכבת משתי עוגיות עגולות וביניהן קרם או ריבה. עוגיות כאלו הן האלפחורס הארגנטינאיות הממולאות בריבת חלב, ה"אוריאו" האמריקאיות הממולאות קרם וניל או שוקולד וה"מקרון" הצרפתיות
גלידת "סנדוויץ'" (מכונה גם קסטה) מורכבת משתי עוגיות מרובעות או משני ביסקוויטים, שביניהם גלידת וניל או שוקולד.
הערות שוליים

↑  פעמים רבות משתמשים בבגט, בסוגים אחרים של לחם, או במעטפת כמו של בוריטו
↑  סקירה על ההיסטוריה של הכריך
↑  Why can’t we settle the “is a hot dog a sandwich?” debate?, dscout.com (באנגלית)
↑  פס"ד: "פאלאפל" אינו כריך, הַבֹּקֶר, 30 באפריל 1964
פס"ד עקרוני: פלאפל איננו בבחינת כריך, חרות, 30 באפריל 1964
"פאלאפל" - כריך או לא?, הצופה, 30 באפריל 1964
↑  Peter Ludlow, Living words : meaning underdetermination and the dynamic lexicon, First edition, Oxford, United Kingdom, 2014, ISBN 978-0-19-178140-7
↑  What is a Sandwich? | British Sandwich Week (באנגלית)
| --- | --- |
בקרת זהויות :  NLI: 987007555801505171  BnF: cb119338848 (data)  LCCN: sh85117253  NDL: 00570097  NKC: ph392768 
בארצות הברית אחד הכריכים האהובים ביותר על ילדים הוא כריך חמאת בוטנים וריבה.
כריך חביתה
כריכים צ'כיים פתוחים
גלידת סנדוויץ' (קסטה)
דלמונט

| --- | --- |
סמל דלמונטסמל דלמונט

"שער האדון"
 מדינה:  שווייץ שווייץ
 קנטון:  ז'ורה (קנטון) ז'ורה
 מחוז:  דלמונט
 שפה רשמית:  צרפתית
 שטח:  22 קמ"ר
 גובה:  435 מטרים
  ‑ הנקודה הגבוהה:  930
 אוכלוסייה:  ‏
  ‑ בעיר:  12,682 (31 בדצמבר 2018)
  ‑ צפיפות:  570 נפש לקמ"ר (2014)
 קואורדינטות:  47°22′N 7°21′E﻿ / ﻿47.367°N 7.350°E﻿ / 47.367; 7.350
 אזור זמן:  UTC +1
 http://www.delemont.ch/
  מפת מיקום  מפה מפורטת   (למפת שווייץ מוגדלת) ברן בזל ז'נבה ציריך לוגאנו לוזאן לוצרן סנט גאלן כור צרפת גרמניה איטליה אוסטריה ליכ.דלמונט(למפת שווייץ רגילה) ברן בזל ז'נבה ציריך לוגאנו לוזאן לוצרן סנט גאלן כור צרפת גרמניה איטליה אוסטריה ליכ.דלמונט(למפת ז'ורה רגילה) פורנטרוי סנלז'ייהדלמונט(למפת ז'ורה מוגדלת) פורנטרוי סנלז'ייהדלמונט  he tabBackground:;tabBorder:#aaa;defaultTab:0;
בית הכנסת של דלמונט
דלמונט (בצרפתית: Delémont, בניב הצרפתי המקומי: D'lémont, בגרמנית: Delsberg) היא בירת קנטון ז'ורה שבשווייץ והעיר הראשית במחוז הנושא את שמה. העיר שוכנת בצפון מערב שווייץ, בתוך רכס הרי היורה.
גאוגרפיה

שטחה של דלמונט הוא 22 קמ"ר. מתוכם 37% משמשים לחקלאות, 42% הם שטחים מיוערים, 20.1% הם שטחים בנויים, 0.8% הם שטחי אגמים ונהרות ו-0.1% הם שטחים בלתי מעובדים.
דלמונט שוכנת במרחק של 30 ק"מ מדרום-מערב לבזל, כמחצית הדרך בין בזל לבין ביל/ביין. היא משתרעת על שתי גדותיו של נהר סורן, במרחק קצר לפני המקום בו הוא נשפך אל נהר בירס, בשוליים הצפוניים של עמק דלמונט, שהוא עמק רחב בינות להרי היורה.
דמוגרפיה

נכון לשנת 2014 מנתה אוכלוסיית דלמנוט 12,485 תושבים .
רוב אוכלוסיית העיר, 84.3% הם דוברי צרפתית כשפה ראשונה, השפה השנייה בשיעור דובריה היא איטלקית, ששיעור דובריה עומד על 4%, השפה השלישית היא גרמנית ששיעור דובריה עומד על 3.1% וקיים מיעוט קטן של דוברי רומאנש.
הערות שוליים

1 2  משרד הסטטיסטיקה הפדרלי של שווייץ
1 2 3 4  הערך דלמונט במילון ההיסטורי של שווייץ (בגרמנית)
↑  משרד הסטטיסטיקה הפדרלי של שווייץ
| --- | --- |
בקרת זהויות :  NLI: 987007534117505171  BnF: cb119866447 (data)  GND: 4266795-1  HDS: 002938  LCCN: n82075245  MusicBrainz: e11479a4-11fe-4e18-a734-4fb6edcd4663  VIAF: 163177235   WorldCat (עם VIAF): 163177235
בלי מה

| --- | --- |

עטיפת הספר "בלי מה" (עיצוב: תמיר להב-רדלמסר)
 מידע כללי
 מאת:  עמיחי חסון
 שפת המקור:  עברית
 סוגה:  שירה
 הוצאה
 הוצאה:  מוסד ביאליק
 תאריך הוצאה:  2018 
 מספר עמודים:  64
 עורך:  ליאת קפלן
 מהדורות נוספות
 תאריך מהדורה ראשונה:  2018
 פרסים
 פרס רעיית נשיא המדינה לשירה עברית (2018)  ציון לשבח בפרס ברנר (2019)
 סדרה
 סדרת ספרים:  כבר - סדרה לשירה
 קישורים חיצוניים
 מסת"ב:  מסת"ב 9789655362671
 הספרייה הלאומית:  004758181
 
בלי מה הוא ספר שיריו השני של המשורר עמיחי חסון, שרואה אור בהוצאת מוסד ביאליק כחלק מסדרת "כבר לשירה", בעריכת ליאת קפלן. הספר זכה בפרס רעיית נשיא המדינה לשירה עברית לשנת 2018, על היות הספר "אבן דרך בשירה הישראלית הצעירה" ובציון לשבח בפרס ברנר לשירה לשנת 2019.
שירי הספר

הספר כולל ארבעה שערים, בהם בולטים שירים העוסקים בשאלות תאולוגיות. רבים משרי הספר מתרחשים ברחבי העיר ירושלים, בין היתר בעמק המצלבה, חורשת הירח קבר יאסון והמושבה הגרמנית. מבקר השירה עדו ניצן טוען כי "השירים אינם עוסקים בירושלים כאידאה רוחנית או פוליטית או כרעיון ערטילאי וכמושא לכמיהה, שנאה או צער. השירים מתרחשים בירושלים והיא משמשת בהם כתפאורה חיה. כך, מתאר חסון את ירושלים כזירת התרחשות תוססת וחיה, שלא עליה נכתבים השירים, אלא בתוכה הם מתרחשים". המבקרת עלית קרפ כתבה על שיר השיטוט הלילי "אנגלוס נובוס" המתרחש בין שכונות רחביה ושערי חסד: "זהו שיר שמתכתב עם יצירות רבות, ובעיקר כמובן עם הציור אנגלוס נובוס, מעשה ידיו של הצייר פאול קלה. הציור מוצג במוזיאון ישראל ונתן בין היתר השראה למסה מפורסמת של וולטר בנימין, שגם היא זוכה להתייחסות בשיר. 'אנגלוס נובוס' בגרסת חסון הוא מקשה אחת של תוכן וצורה ומשקף הוויה ירושלמית דתית-למדנית-ססגונית-ארוטית. הססגוניות שלה, שמדיפה חיוניות, אבל איננה אלימה."
שם הספר

משמעות שם הספר בְּלִימָה  היא "לא כלום, מאום", אך חסון בחר לפרק את המילה לשתי מילים נפרדות "בלי מה", בצורה המאפשרת פרשניות נוספות. על פי מבקרת השירה נועה שקרג'י: "שם הספר מדגיש את חשיבות המדיום בקובץ השירים הזה, חשיבות גדולה יותר מזו של המסר. למעשה, אם הספר לא היה נקרא 'בלי מה', הוא היה נקרא על שם הרכיב העדין, הסודי והמהותי ביותר בשירה: איך. כותרת הספר היא טעמי המקרא של הקריאה בו; לאמור, כדי לקרוא את 'בלי מה' כפי שהוא, מומלץ להניח, לפחות בקריאה ראשונה, את כל ה'מה' – את המידע העלילתי שלו, בצד." לעומתה, רואה מבקר השירה גיא פרל את שם הספר ככותרת הנקשרת להלך הרוח השורה על הפואטיקה: "בשירים רבים נפשו של הדובר יוצאת אל המרחב המיסטי, אל ההתמזגות, אך הוא אינו שומט עצמו לתוכה כי אם נותר בנקודת הבלימה, שאפשר להבין אותה גם כנקודת הבלי־מה, נקודת חוסר המשמעות, על סיפו של מרחב מיסטי בלתי ממומש."
בחתימת הספר מופיע צילום מתוך טיוטה בכתב ידו של המשורר אבות ישורון, שנמצאה על ידי הלית ישורון בארכיון המשורר במכון גנזים, בה מפרק ישורון את המילה בלימה באופן זהה, כצירוף נפרד: בלי מה. תחת צילום הטיוטה כתב חסון כי גילה על כך בזמן שסיים לביים את הסרט התיעודי "ישורון: 6 פרקי אבות" על אודות המשורר ובמקביל סיים את העמדת כתב היד של הספר.
הכרה ופרסים

כתב היד של הספר זכה למענקי תמיכה של מועצת הפיס לתרבות ולאמנות, משרד התרבות והספורט וקרן יהושע רבינוביץ לאמנויות תל אביב. לאחר שראה אור זכה "בלי מה" בפרס רעיית נשיא המדינה על שם ד"ר גרדנר סימון לשירה עברית לשנת תשע"ח, בראש ועדת הפרס עמד הסופר פרופ' חיים באר והוא הוענק לראשונה בידי רעיית הנשיא נחמה ריבלין במשכן הנשיא בירושלים.
"׳בלי מה׳ הוא ספר השואב מתוך התרבות העשירה שקדמה לו, אבל משכיל לא להשתעבד לה ולהתבטל בפניה אלא לעשות ממנה דברים חדשים. עמיחי חסון הוא משורר אציל ועדין וחכם הבורא עולמות שיש בהם צער ושמחה, הומור ובקשת רוחניות ולא מעט אירוניה. ׳בלי מה׳ הוא בעינינו הישג מרשים, אבן דרך בשירה הישראלית הצעירה."
בהמשך זכה הספר גם בציון לשבח בפרס ברנר בקטגוריות השירה לשנת 2019:
"ייחודה של שירת עמיחי חסון היא בעושר ובדיוק הלשוני, בתערובת בין זכרי הכתובים לבין חוויות היום יום. בשירי הספר חסון אורג לשנות קודש וחול, מנער ביטויים קפואים ממשמעתם השגרה והשחוקה, מוציא אותם מפשוטם ומביע דרכם עומק ורגש".
שירים מהספר תורגמו והופיעו במספר כתבי עת ואנתולוגיות בשפות זרות, בין היתר באנגלית (בתורגמן של מעין איתן,, אסתר קמרון
וליסה כץ), ספרדית (בתרגום חֶרַרדוֹ לוין), הונגרית (בתרגום גאבור באלאז), רוסית (בתרגום לריסה בספאלובה), רומנית (בתרגום מנחם פאלק) וגרמנית (בתרגום גונדולה שיפר). השיר "אמריקה" בתרגומה לאנגלית של ויויאן אדן עמד במרכזו של פרק בפודקאסט Israel Story. השיר "אוכל נפש" הופקו כווידאו-שיר ומספר שירים מהספר הולחנו בידי מוזיקאים, בין היתר בידי אלירן סויסה, הרכב אתנו-ג'אז
Caifas והזמר דוד לביא שהוציא לאור בשנת 2021 את הסינגל "הקפה ראשונה", לחן וביצוע שלו לשיר מתוך "בלי מה".